10. การควบคุมภายใน

  รายงานของคณะกรรมการตรวจสอบ

เรียน ท่านผู้ถือหุ้น

ปัจจุบันคณะกรรมการตรวจสอบของบริษัทฯ ประกอบด้วยกรรมการอิสระ 3 ท่าน ดังมีรายชื่อดังนี้

1. นายประเสริฐ ภัทรดิลก ประธานคณะกรรมการตรวจสอบ

2. นายไพจิตร บุณยานุเคราะห์ กรรมการตรวจสอบ

3. นายชวลิต ลีลาพรพิสิฐ กรรมการตรวจสอบ

ในปี 2552 ที่ผ่านมา
คณะกรรมการตรวจสอบได้ทำหน้าที่ตามขอบเขตและอำนาจหน้าที่ซึ่งได้มีการสอบทานและปรับปรุงเป็นประจำทุกปีและได้มีการประชุมร่วมกับผู้บริหารและผู้มีส่วนเกี่ยวข้องรวม
4 ครั้ง โดยสามารถสรุปประเด็นของสาระสำคัญต่างๆ ได้ดังนี้

การจัดทำงบการเงิน
ได้พิจารณาสอบทานงบการเงินของบริษัทและงบการเงินรวมทั้งรายไตรมาสและงบประจำปี 2552
เพื่อให้มีความมั่นใจในรายงานทางการเงินว่าได้จัดทำขึ้นอย่างถูกต้องตามที่ควรตามมาตรฐานการบัญชี
และมีการเปิดเผยอย่างเพียงพอ
พร้อมทั้งให้ข้อสังเกตและรับทราบแนวทางการแก้ปัญหาเพื่อให้เกิดประโยชน์สูงสุดกับบริษัทและมีความเห็นสอดคล้องกับผู้สอบบัญชีว่างบการเงินดังกล่าว
มีความถูกต้องตามที่ควรในสาระสำคัญตามหลักการบัญชีที่รับรองทั่วไป นอกจากนี้ยังได้พิจารณา
คัดเลือก เสนอแต่งตั้งและกำหนดค่าตอบแทนผู้สอบบัญชีของบริษัทฯ
รวมถึงประชุมกับผู้สอบบัญชีภายนอกอย่างน้อยปีละ หนึ่งครั้ง

การกำกับดูแล
ได้ทำหน้าที่กำกับดูแลให้ทั้งบริษัทและบริษัทย่อยได้ดำเนินธุรกิจและปฏิบัติหน้าที่ให้ถูกต้องตามข้อพึงปฏิบัติที่ดีของบริษัทจดทะเบียนและข้อกำหนดกฎหมายที่เกี่ยวข้องต่างๆ
โดยเฉพาะในเรื่องของการเปิดเผยข้อมูลที่ครบถ้วนและถูกต้อง
นอกจากนี้ได้สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัท
สอบทานและให้ความเห็นต่อการเข้าทำรายการที่อาจมีความขัดแย้งทางผลประโยชน์
รวมทั้งพิจารณาการเปิดเผยข้อมูลในเรื่องดังกล่าวให้มีความถูกต้องครบถ้วน
จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
ซึ่งรายงานดังกล่าวต้องลงนามโดยประธานคณะกรรมการตรวจสอบ
และรายงานผลการปฏิบัติงานของคณะกรรมการตรวจสอบให้คณะกรรมการบริษัททราบอย่างน้อยปีละ
4 ครั้ง

การควบคุมภายใน ได้สอบทานให้บริษัทมีระบบการควบคุมภายใน
และการตรวจสอบภายในที่เหมาะสมและมีประสิทธิผล พิจารณาผลการประเมินระบบควบคุมภายใน
ที่จัดทำโดยผู้ตรวจสอบภายนอก
พร้อมทั้งได้ให้ข้อเสนอแนะและให้มีวิธีการติดตามปรับปรุงแก้ไขการควบคุมภายในให้มีการพัฒนาและมีประสิทธิภาพดียิ่งขึ้น

แผนการตรวจสอบประจำปี ได้พิจารณารายงานการตรวจสอบประจำปี ของบริษัทกรินทร์ ออดิท
จำกัด และมีการเสนอแนะให้ผู้บริหารของบริษัทไปดำเนินการแก้ไข ปรับปรุง
ตามรายงานที่บริษัทกรินทร์ ออดิท จำกัด ได้จัดทำขึ้น

ในการปฏิบัติงานตามขอบเขตอำนาจหน้าที่ คณะกรรมการตรวจสอบได้เชิญฝ่ายจัดการ ผู้บริหาร
หรือพนักงานของบริษัทที่เกี่ยวข้องมาให้ความเห็น ร่วมประชุม หรือ
ส่งเอกสารตามที่เห็นว่าเกี่ยวข้องจำเป็นและยังสามารถว่าจ้างที่ปรึกษาหรือบุคคลภายนอกตามระเบียบของบริษัทฯ
มาให้ความเห็นหรือคำปรึกษาในกรณีจำเป็น
นอกจากนี้คณะกรรมการตรวจสอบอาจปฏิบัติการอื่นใดตามที่คณะกรรมการบริษัทมอบหมาย
คณะกรรมการตรวจสอบยังได้มีการประชุมกันเองเพื่อพิจารณาปัญหาที่มีสาระสำคัญเกี่ยวกับการจัดการ
และแจ้งให้กรรมการผู้จัดการและกรรมการบริษัททราบถึงผลการประชุมด้วย

คณะกรรมการตรวจสอบพิจารณาแล้วเห็นว่าบริษัทมีนโยบายการกำกับดูแลกิจการในระดับหนึ่งทำให้มีระบบ
การควบคุมภายในมีประสิทธิภาพเพียงพอ ไม่มีข้อบกพร่องในสาระสำคัญ
มีการปรับปรุงระบบการควบคุมภายในตามข้อเสนอแนะของบริษัทกรินทร์ ออดิท จำกัด
ที่เป็นผู้ตรวจสอบภายนอกและไม่พบรายการผิดปกติที่เป็นสาระสำคัญ

คณะกรรมการตรวจสอบได้พิจารณาการตรวจสอบบัญชีของผู้ตรวจสอบบัญชีในปีที่ผ่านมาแล้วเห็นควรเสนอต่อคณะกรรมการบริษัทเพื่อนำเสนอต่อที่ประชุมสามัญผู้ถือหุ้นสำหรับการพิจารณาอนุมัติการแต่งตั้งผู้สอบบัญชีของบริษัทคือ
นายเมธี รัตนศรีเมธา หรือ นายพิศิษฐ์ ชีวะเรืองโรจน์ แห่งบริษัท เอ็ม อาร์ แอนด์ แอสโซซิเอท
จำกัด เป็นผู้ตรวจสอบบัญชีของบริษัทและบริษัทย่อยประจำปี 2553

  นายประเสริฐ ภัทรดิลก

ประธานคณะกรรมการตรวจสอบ

ด้านผู้สอบบัญชีของบริษัท คือ นายเมธี รัตนศรีเมธา หรือ นางสาวกัลยารัตน์ ชัยวรพงศา
ผู้สอบบัญชีรับอนุญาตบริษัท เอ็ม อาร์ แอนด์ แอสโซซิเอท จำกัด
เป็นผู้ตรวจสอบงบการเงินของบริษัทประจำปี 2552 ได้ให้ความเห็นในรายงานการตรวจสอบบัญชี
ดังนี้

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการบริษัท แฟนซีวู๊ดอินดัสตรีส จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2552 และ 2551 งบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของบริษัท
แฟนซีวู๊ดอินดัสตรีส จำกัด (มหาชน) และบริษัทย่อย และได้ตรวจสอบงบดุล ณ วันที่ 31 ธันวาคม
พ.ศ. 2552 และ 2551 งบกำไรขาดทุน
งบแสดงการเปลี่ยนแปลงส่วนของผู้ถือหุ้นและงบกระแสเงินสดสำหรับปีสิ้นสุดเดียวกันของบริษัท
แฟนซีวู๊ดอินดัสตรีส จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการ
ทั้งที่เป็นจำนวนเงินและการเปิดเผยข้อมูลใน งบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอใน งบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงินรวม ณ วันที่ 31 ธันวาคม พ.ศ. 2552
และ 2551 ผลการดำเนินงานรวมและกระแสเงินสดรวมสำหรับปีสิ้นสุดวันเดียวกันของบริษัท
แฟนซีวู๊ด อินดัสตรีส จำกัด (มหาชน) และบริษัทย่อย และฐานะการเงิน ณ วันที่ 31 ธันวาคม
2552 และ 2551 ผลการดำเนินงาน และกระแสเงินสดสำหรับปีสิ้นสุดวันเดียวกันของบริษัท
แฟนซีวู๊ดอินดัสตรีส จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

เมธี รัตนศรีเมธา

(นายเมธี รัตนศรีเมธา)

ผู้สอบบัญชีรับอนุญาต เลขทะเบียน 3425 บริษัท เอ็ม อาร์ แอนด์ แอสโซซิเอท จำกัด

กรุงเทพมหานคร

25 กุมภาพันธ์ 2553